આ સમય નથી દલિતો કે અનામતો વિશે ચર્ચા કરવાનો. છેલ્લાં ૬૦ વર્ષથી જે ચાલતું આવ્યું છે તે હજુ બીજા થોડાક દાયકાઓ ચાલશે તો મારા કે તમારા બાપનું કશું લૂંટાઈ નથી જવાનું. પણ આપણે જો આ બધા મુદ્દાઓ વિશે ગરમાગરમ ચર્ચાઓ કરીને અભિપ્રાયોની ફેંકાફેંક કરવામાં જોતરાઈ જઈશું તો દલિતોને ઉશ્કેરવામાં આપણે વિપક્ષોને સાથ આપીશું. વિપક્ષી નેતાઓ સામ્યવાદી મીડિયાના જોરે દેશમાં એવું વાતાવરણ ફેલાવી રહ્યા છે કે ચારેકોર અરાજકતા ફેલાઈ છે. મોદી વિરુદ્ધ બોલવા માટે, મોદીની એફિશ્યન્ટ સરકાર વિરુદ્ધ બોલવા માટે એમની પાસે સમખાવા પૂરતો એક પણ મુદ્દો નથી. એટલે વિપક્ષી નેતાઓ છેક છેલ્લી પાયરીએ જઈને નવરા બેઠેલા, વૃદ્ધત્વની દશાને માંડ માંડ જાળવી રહેલા ચર્ચાપત્રીઓની કક્ષાએ જઈને કાગારોળ મચાવી રહ્યા છે કે ઘાટકોપરમાં ગટરનું ઢાંકણું ખુલ્લું છે, મોદી શું કરે છે? મારા ઘરમાં ર૪ કલાકથી નળ લીક થાય છે, મોદી શું કરે છે? પરીક્ષામાં પશ્ર્નોપત્રો લીક થાય છે, મોદી રાજીનામું આપે.